Satiričar, diplomirani novinar i urednik satirične emisije “News Bar Prime Time”, 33-godišnji Domagoj Zovak dobio je prijetnje smrću putem Facebooka koje je, kaže, bez razmišljanja prijavio policiji.

- Odmah sam se uputio u policiju, naročito zbog slanja trase autobusne linije kojom se krećem. Za sebe se ne bojim, no strah me za moje bližnje - rekao nam je Zovak, a policija je jučer potvrdila da je zaprimila njegovu prijavu.

Vrijeđanje

Zovak je, naime, prijetnje smrću dobio nakon posljednje epizode “News Bar Prime Timea” koja se bavila prošlotjednom obljetnicom Oluje i Mirkom Norcem. Tada mu je s Facebook profila, s kojeg je i prije dobivao poruke, većinom uvrede, poručeno: “I ti ćeš dobiti u potiljak, kunem se”. No, osim prijetnje smrću, muškarac je Zovku poslao i raspored autobusne linije kojom je Zovak godinama redovito putovao u posjet obitelji.

- Zadivljen sam koliko smo napredovali kao društvo da kada nam se nešto ne sviđa ili se s nečim ne slažemo ne okrenemo glavu, ne uzmemo daljinski i prebacimo program, ne zatvorimo taj prozor na računalu nego odmah šaljemo prijetnje smrću - komentirao je Zovak, autor, urednik i voditelj satirične emisije koja se osim na News Baru emitira i na N1 televiziji.

- Budući da se bavimo satirom, sve oko nas se od početka svodilo na vrijeđanje i koketiranje prijetnjama, u smislu izjava poput ‘čuvaj se’ i ‘pazi se’. U šest godina News Bara bilo je svega, ali ova prijetnja smrću koja je meni upućena najdalje je što je netko otišao - otkriva Zovak.

- Nije to ni čudno kada su takve stvari kod nas polulegalizirane, kada ni DORH ne goni one koji prijete, a i vrh naše vlasti, institucija koja nas predstavlja u svijetu, naša predsjednica kaže da su prijetnje smrću samo izraz nezadovoljstva. Nije mi jasno kako može opravdati prijetnju smrću. Želim joj samo smrt njene političke karijere - osvrnuo se Zovak na predsjedničin komentar na prijetnje smrću novinarima portala Index.hr, dodavši da se običan čovjek odvaži na prijetnje kada vidi da ih vrh vlasti tolerira.

Vjeruje u policiju

U Hrvatskoj se, kaže Zovak, stvorila klima u kojoj su prijetnje u redu te se nada da će tome uskoro doći kraj. Nije nam smio otkriti što je policija poduzela, no uvjeren je u efikasnost njihova djelovanja.

- U emisiji sam često kritičan prema policiji, ali vjerujem da će institucije odraditi svoj posao, kako gradonačelnik Bandić voli reći - zaključio je Zovak.